text: Keld Zeruneith
  
  publiceret: 2023-02-06 09:12:02+01:00
  Keld Zeruneith er dansk litteraturforsker, litterat og forfatter, dr. phil. og docent ved Københavns Universitet 1972 -2005.
  Zeruneith blev uddannet som bibliotekar i 1965 og virkede nogle få år som sådan indtil en ansættelse som lærer ved Danmarks Biblioteksskole sideløbende med studier i litteraturvidenskab. I 1972 blev han som mag.art. ansat ved det ekspanderende Institut for Nordisk Filologi ved Københavns Universitet og knyttede sig til forskerkredsen omkring professor Aage Henriksen.
  Han fremlagde en betydelig forskningsindsats med store bøger om danske lyrikere, disputatsen Den frigjorte. Emil Aarestrup i digtning og samtid (1981), Soldigteren. En biografi om Johannes Ewald (1985) og Fra klodens værksted. En biografi om Sophus Claussen (1992). Med både teoretisk orientering og metodisk stringens bidrog de væsentligt til at forny såvel selve genren som diskussionen om den ift. litteraturfagets lange biografitradition. Han redigerede hertil også antologien Livsformer. Otte bidrag om biografi (1988).
  I forlængelse af biografierne skrev han om alle tre lyrikere sceniske fantasier, der blev opført på københavnske teatre, og udgav fyldige og kyndige digtudvalg af dem.
  Herefter skiftede Zeruneith som forsker og litterat spor og rettede interessen mod en fjernere fortid – oldtid og tidlig middelalder – med fokus på den vestlige kulturs genese, således om den kan aflæses i mytiske og litterære tekster.
  I Træhesten (2002, 2004 og engelsk udgave 2007) med undertitlen Fra Odysseus til Sokrates. En bevidsthedshistorie følges den bevidsthed, der dannedes i oldtidens Grækenland som baggrund for tilblivelsen af det europæiske menneske. Lige så omfattende blev hans udforskning af de nordiske og angelsaksiske kilder med fokus på overgangen fra hedenskab til kristendom og på civilisationsprocesser.
  En stor del af dette arbejde angår Island og dens sagalitteratur med en række bøger: Kedelhat : på rejse i sagaernes land (2003), Tilbage til Island : lille rejsebog (sammen med Vagn Lundbye og Per Kirkeby) (2006), Rævesletten og andre islandske omveje: saga- og kortlæsning (sammen med Per Kirkeby) (2009). Disse bøger med rejse- og topografi-essays følges op af Da de tog land : historie, drømme og digtning i sagatidens Island (2021), en magtfuld afhandling med både nytolkninger af sagaer og sammenfatning af tiden med også islandsk historieskrivning og kristen skjaldedigtning ca 850-1250.
  Denne fase i hans arbejde angår også oldengelske forhold, hvor afhandlingen De sidste tider : hedenskab heroisme kristendom : en angelsaksisk overgangshistorie (med gendigtninger s.m. Suzanne Brøgger) (2017) både nytolker det litteraturhistorisk vigtige oldengelske (ca. år 700, nedskrevet ca. 1000) episke digt om helten Beowulf (Bjovulf-kvadet) og sammenfatter hele forskningshistorikken. Det blev fulgt op af Zeruneiths egen markante danske nyoversættelse af digtet med den hedenske helt og kristne fortæller i Beowulf – en gendigtning (2018).
  Zeruneiths fortidsemner er dog aldrig længere væk, end at hans udlægninger altid har stærkt psykologisk og eksistentielt bud til nutiden. Han var en søgt underviser med også pædagogiske udgivelser til både gymnasieundervisning og Danmarks Radio og med aktuelt sigtende artikel- og redaktionsvirksomhed, dog ikke udfarende i dagblads- og debatsammenhæng som mange af sine generations-fagfæller og institutkolleger. Derimod har han haft en aktivitet som skønlitterær forfatter, med lyrikdebut i 1970 og seneste digtsamling Indrejse i 1997, og således et kunstnerisk spor, som også de nævnte scenetekster og oversættelser spejler.
  Zeruneith har som betydelig fagperson modtaget adskillige legater og priser, bl.a. Georg Brandes Prisen 1981, Holberg-Medaillen 2002 og Søren Gyldendal Prisen 2004. Han er medlem af Videnskabernes Selskab fra 2003 og tildelt Statens Kunstfonds livsvarige Hædersydelse siden 2004. I det fagligt produktive otium har hans lærdom og spændvidde fortsat høstet respekt og anerkendelse.
  Palmehaven : Institut for Nordisk Filologi – Levned og meninger, (red. P. Behrendt et al.), 1992, Amanda.